༄༅། །རྣམ་ལྔའི་རིགས་ཀྱི་རི་གླིང་མ་ལུས་པར། །རིགས་མཆོག་གསེར་གྱི་ཙཀྲས་དབང་བསྒྱུར་བ། །བླ་མ་རྡོ་རྗེ་སེམས་དཔར་གཙུག་མཆོད་ནས། །གསར་རྙིང་རྟེན་གྱི་ཨརྒྷའི་ཆོ་ག་འདྲི། །དེའང་རྟེན་གསར་པ་ལ་བྱ་བའི་ཨརྒྷའི་ཆོ་ག་དང་། རྟེན་རྙིང་པ་ལ་བྱ་བའི་ཨརྒྷའི་ཆོ་ག་གཉིས་ལས། དང་པོ་ནི། གཙུག་ལག་ཁང་དང་མཆོད་རྟེན་གང་དུ་བཞེང་པའི་སར་སའི་ཆོ་ག་རྒྱས་པར་བྱས། དེའི་རྗེས་བྲིས་སྐུ་ཡིན་ན་རས་འདུལ་བྱས་པ་དང་། གླེགས་བམ་འདྲི་ན་ཤོག་བུའི་པོ་ཏིའི་དྲུང་དེར་མཆོད་པ་ཆུ་བཞིའམ་ཆུ་གཉིས་གང་དང་འབྲེལ་བ་དང་། གཏོར་མ་གཅིག་གམ་ལྔ་སོགས་གང་རུང་བཤམ། རང་ཀྱེ་རྡོ་རྗེའམ་ཡི་དམ་གྱི་ལྷ་གང་རུང་གི་བསྒོམ་བཟླས་རྒྱས་བསྡུས་ཇི་ལྟར་རིགས་པར་བྱས་ལ། མཆོད་པ་བྱིན་གྱིས་བརླབས་ནས་བཞག རང་གི་སྙིང་ག་ནས་འོད་ཟེར་འཕྲོས་པས། རང་བཞིན་གྱི་གནས་ནས་བླ་མ་ཡི་དམ་རྒྱལ་བ་སྲས་དང་བཅས་པའི་ཚོགས་བསམ་གྱིས་མི་ཁྱབ་པ་ཨོཾ་བཛྲ་ས་མཱ་ཛཿ ཞེས་པས་སྤྱན་དྲངས་ལ། ཨོཾ་པདྨ་ཀ་མ་ལཱ་ཡ་སྟྭཾ། ཞེས་པས་གདན་ཕུལ། མཆོད་པ་འབུལ་བ་ནི། རབ་འབྱམས་རྒྱ་མཚོ་སོགས་ཚིགས་བཅད་དང་བཅས་པའམ། མི་ནུས་ན། ཨོཾ་གུ་རུ་བུདྡྷ་བོ་དྷི་སཏྭ་ས་པ་རི་ཝཱ་ར་ཨོཾ་སརྦ་ཏ་ཐཱ་ག་ཏ་ས་པ་རི་ཝཱ་ར་སྔོན་དུ་འགྲོ་བས་ནི་རི་ཧཱུྃ་ཁཾ་སོགས་ཆུ་བཞིའམ་ཆུ་གཉིས་ཉེར་སྤྱོད་རོལ་མོའི་བར་གྱིས་མཆོད། བསྟོད་པ་སངས་རྒྱས་ཐམས་ཅད་འདུས་པའི་སྐུ་སོགས་དང་། ཆོས་སྐུ་ནམ་མཁའ་སོགས་དང་། མཐུན་པའི་སྨོན་ལམ་སོགས་དང་། འཇམ་དབྱངས་ཕྱག་ན་རྡོ་རྗེ་སོགས་དང་། རྫུ་འཕྲུལ་སྟོབས་སོགས་དང་། ནོར་གྱི་དབང་ཕྱུག་ལ་སོགས་པས་བསྟོད་པའམ། མི་ནུས་ན། དེ་ཉིད་ལྔ་པའམ། སྣང་སྟོང་རྡོ་རྗེའི་སོགས་སྤྱི་བསྟོད་གང་རུང་གིས་བསྟོད་པ། རྟེན་བཞེང་བར་བྱ་བ་འདི་དག་ལ་བྱིན་གྱིས་བརླབ་པར་མཛད་དུ་གསོལ་སྙམ་པས། སྤོས་དང་བཅས་པའི་རྡོ་རྗེ་དྲིལ་བུ་འཛིན་པས། ཡེ་ཤེས་ལྷ་ཚོགས་བཅོམ་ལྡན་འདས། །རིག་པའི་རྒྱལ་པོར་ཕྱག་འཚལ་ལོ། །ཐུགས་རྗེའི་བདག་ཉིད་རྟེན་བཞེང་བར། །ཀུན་གྱིས་བྱིན་གྱིས་བརླབ་པའི་ཕྱིར། །རིག་པ་འཛིན་པ་བདག་གིས་ནི། །སྦྱིན་བདག་རྣམས་ལ་བརྩེ་བ་དང་། །ཁྱེད་རྣམས་ལ་ཡང་མཆོད་པའི་ཕྱིར། །ཡོ་བྱད་ཅི་འབྱོར་པ་དག་གིས། །མཆོད་རྟེན་གསར་པར་འཆོས་པར་འཚལ། །ཚོགས་པ་ཐམས་ཅད་རྟེན་བཞེང་བར། །ཀུན་གྱིས་བྱིན་གྱིས་བརླབ་ཏུ་གསོལ། །ཞེས་ལན་གསུམ་དང་། དེའང་འདི་ལྟར་བླ་མ་ཡི་དམ་རྒྱལ་བ་སྲས་དང་བཅས་པ་ཐམས་ཅད་བདག་ལ་དགོངས་སུ་གསོལ། འདིར་བདག་གིས་སེམས་ཅན་ཐམས་ཅད་ལ་གནས་སྐབས་དང་མཐར་ཐུག་གི་ཕན་པ་བླ་ན་མེད་པ་བསྒྲུབ་པའི་ཆེད་དུ། རྟེན་དང་བརྟེན་པར་བཅས་པའི་གཙུག་ལག་ཁང་ཆེན་པོ་བསྐྲུན་པར་འཚལ་ན། གཙུག་ལག་ཁང་ཆེན་པོ་དཀོན་མཆོག་གསུམ་གྱི་རྟེན་བསམ་གྱིས་མི་ཁྱབ་པས་གང་བ་ཅིག་འབྱུང་བར་བྱིན་གྱིས་བརླབ་ཏུ་གསོལ་ཞེས་པའམ། སྐུ་གཟུགས་དང་མཆོད་རྟེན་གང་ཡིན་ཡང་རུང་བར་བསྒྲུབ་པའི་ཆེད་དུ་ཞེས་པ་ཡན་ཆད་སྔར་བཞིན་ལ། འདིར་བདག་གིས་དེ་བཞིན་གཤེགས་པའི་རིང་བསྲེལ་གྱི་སྙིང་པོ་ཅན་གྱི་མཆོད་རྟེན་ཆེན་པོ་བསྐྲུན་པར་འཚལ་ན། མཆོད་རྟེན་ཆེན་པོ་བྱིན་རླབས་དང་ལྡན་པ་ཅིག་འབྱུང་བར་བྱིན་གྱིས་བརླབ་ཏུ་གསོལ་ཞེས་བརྗོད། བྲིས་སྐུ་དང་ཆོས་ཀྱི་གླེགས་བམ་ཡིན་ན། འདིར་བདག་གིས་དེ་བཞིན་གཤེགས་པ་སྲས་དང་བཅས་པའི་བྲིས་སྐུའམ། དེ་བཞིན་གཤེགས་པའི་གསུང་རབ་རིན་པོ་ཆེ་འདྲི་བར་འཚལ་ན། བྲིས་སྐུ་དེ་བཞིན་གཤེགས་པ་སྲས་དང་བཅས་པས་གང་བ་ཅིག་འབྱུང་བར་བྱིན་གྱིས་བརླབ་ཏུ་གསོལ་ཞེས་སམ། གསུང་རབ་ལ་ལུང་དང་རྟོགས་པའི་ཆོས་དཀོན་མཆོག དབྱངས་དང་གསལ་བྱེད་ཀྱི་ཡི་གེའི་རྣམ་པ་ཅན་གྱི་གླེགས་བམ་དུ་འབྱུང་བར་བྱིན་གྱིས་བརླབ་ཏུ་གསོལ་ཞེས་གསོལ་བ་གདབ། དེ་ནས་གཏོར་མ་ཡི་དམ་གང་རུང་གི་གཞུང་ལྟར་བྱིན་གྱིས་བརླབས། ཡི་དམ་དང་ཆོས་སྐྱོང་སོ་སོའི་གཏོར་མ་ཕུལ་བའི་མཐར་ཚིགས་བཅད་རྣམས་མི་བརྗོད་པར། ཡི་དམ་དཀྱིལ་འཁོར་གྱི་ལྷ་ཚོགས་ཐམས་ཅད་བདག་ལ་དགོངས་པར་མཛད་དུ་གསོལ། འདིར་བདག་གིས་སེམས་ཅན་ཐམས་ཅད་མན་ཆད་གོང་ལྟར་སྐབས་སུ་གང་བབས་ཀྱི་གསོལ་བ་གདབ་པ་རྣམས་གོང་ལྟར་བྱ། ལྷ་བཟོ་བ་དང་ཡིག་མཁན་བསང་སྦྱངས། སྟོང་པའི་ངང་ལས་ཧཱུྃ་ལས་ཁྱེད་རྣམས་ལས་ཀྱི་ཁྲོ་བོ་བདུད་རྩི་འཁྱིལ་པ་སྐུ་མདོག་ལྗང་སྔོན་སོགས་ཞལ་ཕྱག་རང་རང་གི་བུམ་བསྐྱེད་ལྟར་གསལ་བཏབ་ལ། དེའི་དཔྲལ་བར་ཨོཾ་སོགས་སམ་མིག་ཏུ་གཏི་མུག་རྡོ་རྗེ་ལ་སོགས་སྐབས་སུ་གང་བབས་ལྟར་བྱིན་གྱིས་བརླབས། ཚོན་དང་པིར་དང་སྣག་ཚ་དང་། སྨྱུ་གུ་རྣམས་ལའང་། ནམ་མཁར་བཞུགས་པའི་དེ་བཞིན་གཤེགས་པ་རྣམས་ཀྱི་ཐུགས་ཀའི་འོད་ཟེར་གྱིས་ཕོག་པས། ཡེ་ཤེས་ལྔའི་རང་བཞིན་དུ་བྱིན་གྱིས་བརླབས་པར་བསམས་ལ། བཅོམ་ལྡན་འདས་ཀྱི་རྩ་སྔགས་སོགས་ཡི་དམ་གང་ཡིན་གྱི་སྔགས་དང་ལས་སྔགས་ཁ་ཡར་བཟླས་པས་བྱིན་གྱིས་བརླབ་བོ། །སླར་ཡང་ནམ་མཁར་བཞུགས་པ་རྣམས་ལ་མཆོད་བསྟོད་མདོར་བསྡུས་བྱས་ནས་འདོད་དོན་གསོལ་བ་བཏབ་ནས། མ་འབྱོར་པ་དང་སོགས་ཀྱིས་ནོངས་པ་བཟོད་པར་གསོལ་ནས། ཨོཾ་བཛྲ་མུཿཞེས་པས་དེ་བཞིན་གཤེགས་པ་འཁོར་དང་བཅས་པ་རྣམས་རང་བཞིན་གྱི་གནས་སུ་གཤེགས་པར་བསམ། རང་གི་གནས་བསྲུང་བ་སོགས་བྱའོ། །རྟེན་གསར་པ་ལ་བྱ་བའི་ཨརྒྷའི་ཆོ་གའོ།། །།གཉིས་པ་རྟེན་རྙིང་པ་ལ་བྱ་བའི་ཨརྒྷའི་ཆོ་ག་ལ། སློབ་དཔོན་ཨཱརྻ་དེ་བས་སེམས་ཀྱི་སྒྲིབ་སྦྱོང་ལས། མཆོད་རྟེན་གསོ་བའི་བསམ་པ་ཡིས། །བཤིག་པར་གྱུར་ལ་ཉེས་པ་མེད། །ཅེས་གསུངས་ཏེ། དེའང་བརྟེན་ངན་པ་བཟང་པོར་སྤོ་བ་དང་། དམའ་བའམ་འོ་བརྒྱལ་བའི་གནས་ནས་འོ་མི་བརྒྱལ་བའི་གནས་སུ་སྤོ་བ་དང་། རྙིང་པ་གསོ་བ་རྣམས་རུང་གི་གཞན་ལ་ནི་མི་རུང་གསུང་ངོ་། །ཇི་ལྟར་བྱ་བའི་ཆོ་ག་ནི་ལྷ་སྟ་གོན་དང་། དངོས་གཞི་གཉིས་བྱེད་པའམ། མི་ནུས་ན་དངོས་གཞི་ཁོ་ན་བྱ་སྟེ། དང་པོ་ལྟར་ན་རྟེན་དེའི་དྲུང་དུ་ཀྱེ་རྡོ་རྗེ་ཡི་དམ་དུ་བྱེད་ན། ཆུ་བཞི་ཉེར་སྤྱོད་དང་། གཞན་དང་འབྲེལ་ན་ཆུ་གཉིས་སོགས་སྐབས་སུ་གང་བབ་དང་། གཏོར་མ་ལྔ་ཚར་སོགས་གང་འོས་བཤམ། རང་ཡི་དམ་གང་རུང་ངམ། ཀྱེ་རྡོ་རྗེའི་ལམ་དུས་ཀྱི་བསྒོམ་བཟླས་རྫོགས་པར་བྱས། མཆོད་པ་བསང་སྦྱངས་བྱིན་གྱིས་བརླབས། རྟེན་རྙིང་པ་རྣམས་བླ་མ་ཡི་དམ་རྒྱལ་བ་སྲས་དང་བཅས་པ་ཐམས་ཅད་འདུས་པའི་རང་བཞིན་དེ་བཞིན་གཤེགས་པ་རིགས་ལྔའི་རྣམ་པ་ཅན་དུ་བཞུགས་པ་ལ་མཆོད་པར་མོས་ཏེ། རབ་འབྱམས་རྒྱ་མཚོ་སོགས་ཚིགས་བཅད་དང་། ཨོཾ་གུ་རུ་བུདྡྷ་བོ་དྷི་སཏྭ་ས་པ་རི་ཝཱ་རའམ། ཨོཾ་སརྦྦ་ཏ་ཐཱ་ག་ཏ་ཨོཾ་ནི་རི་རེ་རེའི་སྔོན་དུ་འགྲོ་བས་ནི་རི་ཧཱུྃ་ཁཾ་སྭཱ་ཧཱ་ནས་ཤབྡ་ཨཱཿཧཱུྃ་ཞེས་རོལ་མོ་དང་བཅས་པས་མཆོད། རྟེན་སོ་སོའི་བསྟོད་པའམ་མི་ཤེས་ན་དེ་ཉིད་ལྔ་པའམ་སྣང་སྟོང་རྡོ་རྗེ་སོགས་སྤྱི་བསྟོད་གང་རུང་གིས་བསྟོད་ལ། རྟེན་རྙིང་པའི་རབ་གནས་ནངས་པར་སྤོ་བར་འཚལ་གྱི་བདག་ལ་རྗེས་སུ་གནང་བར་མཛད་དུ་གསོལ་སྙམ་པས། ཡེ་ཤེས་ལྷ་ཚོགས་སོགས་གོང་ལྟར་ལས། ཐུགས་རྗེའི་བདག་ཉིད་རྟེན་འཆོས་པར། །ཀུན་གྱིས་རྗེས་སུ་གནང་བའི་ཕྱིར། །ཞེས་དང་། ཚོགས་པ་ཐམས་ཅད་རྟེན་འཆོས་པར། །ཀུན་གྱིས་ནངས་པར་གནང་བ་མཛོད། །ཅེས་བསྒྱུར་ཏེ་བརྗོད་པ་དང་། བླ་མ་ཡི་དམ་རྒྱལ་བ་སྲས་དང་བཅས་པའི་ཚོགས་ཐམས་ཅད་བདག་ལ་དགོངས་སུ་གསོལ། བདག་གིས་སེམས་ཅན་ཐམས་ཅད་ལ་གནས་སྐབས་མཐར་ཐུག་གི་ཕན་བདེ་བླ་ན་མེད་པ་བསྒྲུབ་པའི་ཆེད་དུ། བདེ་བར་གཤེགས་པའི་རྟེན་གསར་པ་བསྐྲུན་པའི་ཕྱིར་རྟེན་རྙིང་པའི་རབ་གནས་སྤོ་བར་འཚལ་ཞིང་། དེའང་སང་ནངས་པར་བགྱིད་པར་འཚལ་ན། ཐུགས་རྗེ་ཆེན་པོའི་བདག་ཉིད་ཅན་ཐམས་ཅད་ཀྱིས་བདག་ལ་རྗེས་སུ་གནང་བ་མཛད་དུ་གསོལ་ཞེས་གསོལ་བ་བཏབ་པ་ལ། དེ་དག་གི་ཞལ་ནས་རིག་པ་འཛིན་པ་ཁྱོད་ལས་དེ་ཅི་བདེ་བར་གྱིས་ཤིག་ཅེས་གནང་བ་ནོད་པར་བསམས་ལ་རང་གིས་བརྗོད་དོ། །དེ་ནས་གཏོར་མ་བྲན་ཏེ་ནང་མཆོད་ལྟར་བྱིན་གྱིས་བརླབས་ནས་མཛེས་རྒྱན་ལྟར་ཀྱེ་རྡོ་རྗེ་ལ་སོགས་པའི་ཡི་དམ་རྣམས་ལ་གཏོར་མ་ཕུལ་ནས་བསྟོད་པ་དང་འདོད་དོན་ཞུས་པའི་མཐར། ཡི་དམ་ལའང་དགོངས་གསོལ་ནས་རིག་པ་འཛིན་པ་ཁྱོད་ལས་དེ་ཅི་བདེ་བར་གྱིས་ཤིག་ཅེས་གནང་བ་ནོད་པའི་བར་གོང་བཞིན་བྱ། གུར་ཞལ་ལ་སོགས་པ་ཆོས་སྲུང་སོ་སོའི་གཏོར་མ་ཕུལ་ནས་བཤད་སྒྲུབ་བསྟན་པ་རྒྱས་པའི་ཕྲིན་ལས་མཛོད་ཅེས་པ་ལྟ་བུའི་རྗེས་སུ་བསྟན་སྲུང་དམ་ཚིག་ཅན་གྱི་ཚོགས་ཐམས་ཅད་བདག་ལ་དགོངས་སུ་གསོལ། བདག་གིས་སེམས་ཅན་ཐམས་ཅད་ཀྱི་དོན་དུ་སོགས་མན་ཆད་གོང་བཞིན་སྦྱར་རོ། །མཁའ་འགྲོ་སྤྱི་གཏོར་ལའང་ཡིད་ལ་འདོད་པ་ཀུན་འགྲུབ་མཛོད། ཅེས་པའི་རྗེས་སུ་མཁའ་འགྲོ་དམ་ཚིག་ཅན་གྱི་ཚིགས་ཐམས་ཅད་བདག་ལ་དགོངས་སུ་གསོལ་བདག་གིས་སོགས་འདྲ་བར་བརྗོད་དོ། །དེ་ནས་རྡོ་རྗེའི་གླུ་སོགས་གཏོར་ཆོག་གི་མཇུག་གི་བྱ་བ་རྣམས་བྱའོ། །དེ་དག་ནི་སྟ་གོན་ནམ་སྙན་གསན་འབེབས་པ་ཡིན་ནོ། །སང་ཉིན་དངོས་གཞི་ལ་རྟེན་གྱི་མདུན་དུ་མཆོད་གཏོར་སྔར་བཞིན་བཤམས་ལ། བདག་གི་རྣལ་འབྱོར་རྫོགས་པར་བྱས་ནས་དཀོན་མཆོག་སྤྱི་ལ་མཆོད་པ་འབུལ་བ་དང་། ཡི་དམ་དང་ཆོས་སྐྱོང་ནས་མཁའ་འགྲོ་སྤྱི་གཏོར་བར་ཐམས་ཅད་སྔ་མ་ཇི་ལྟ་བ་བཞིན་ལ་ཁྱད་པར་ནི། གསོལ་གདབ་རྣམས་ཀྱི་ཚེ་ནངས་པར་ཞེས་པའི་ཚབ་ཏུ་ཀུན་གྱིས་ད་ལྟར་གནང་བ་མཛོད་ཅེས། དེའང་ད་ལྟར་བགྱིད་པར་འཚལ་ན་ཞེས་བསྒྱུར་ལ་གསོལ་བ་གདབ། དེ་ནས་མེ་ལོང་གཡའ་ཡོངས་སུ་དག་པ་ཅིག་སྨྱུག་མ་ལ་བཏགས་པ་རྟེན་གྱི་དྲུང་དུ་བཙུགས་ཏེ། གཟུགས་བརྙན་འཆར་དུ་བཅུག་ལ་འདི་ལྟར་བསམས་ཏེ། རྟེན་འདི་གང་ཟག་ཁྱད་པར་ཅན་གྱིས་རབ་ཏུ་གནས་པ་བྱས་པ་ཡིན་ནའང་མེ་ལོང་གི་གཟུགས་བརྙན་ལ་སྤོ་བར་རུང་སྟེ། དེའི་རྒྱུ་མཚན་རྟེན་འདི་བདེན་ན་མེ་ལོང་གི་ནང་གི་གཟུགས་བརྙན་ཡང་བདེན། མེ་ལོང་གི་ནང་གི་གཟུགས་བརྙན་ཡང་མི་བདེན་ན། རྟེན་འདི་ཡང་མི་བདེན་པའི་ཕྱིར་ཏེ། བཅོམ་ལྡན་འདས་ཀྱིས་ཆོས་ཐམས་ཅད་མེ་ལོང་ནང་གི་གཟུགས་བརྙན་ལྟར་མི་བདེན་པར་གསུངས་པའི་ཕྱིར་རོ་སྙམ་དུ་ཡུན་རིང་དུ་བསམ་ཞིང་བརྗོད་ལ། དེ་ནས་མེ་ལོང་ནང་གི་གཟུགས་བརྙན་དེ་ཉིད་ལ་རྟེན་དམ་ཚིག་པ་བསྐྱེད་དེ། དེའང་སྐུའི་རྟེན་གཅིག་པུའམ་གཉིས་གསུམ་ལྟ་བུ་བསྐྱེད་ནུས་པ་ཡིན་ན་དེ་ལྟར་དུ་བསྐྱེད་ཅིང་ལྷ་ཁང་ལྟ་བུ་ལྷ་མང་པོ་ཡོད་པ་ཡིན་ན་བསང་སྦྱངས། སྐུའི་རྟེན་ཐམས་ཅད་མི་དམིགས་ཏེ་སྟོང་པར་གྱུར། སྟོང་པའི་ངང་ལས། ལྷ་གྲངས་དང་མཉམ་པའི་པཾ་ལས་པདྨ་དང་རཾ་ལས་ཉི་མའི་དཀྱིལ་འཁོར་གྱི་སྟེང་དུ། ཨོཾ་ཨཱཿཧཱུྃ་ལས་རྡོ་རྗེ་ཨོཾ་ཨཱཿཧཱུྃ་གིས་མཚན་པ་ལས་རྡོ་རྗེ་འཆང་ཀྱེ་རྡོ་རྗེ་སྐུ་མདོག་དཀར་པོ་ཞལ་བརྒྱད་ཕྱག་བཅུ་དྲུག་པ་སོགས་ཀྱིས་ཡུམ་རྡོ་རྗེ་སྙེམས་མ་དང་བཅས་པ་རབ་ཏུ་གནས་པའི་ཆོ་ག་བསྐྱེད། དེ་བཞིན་དུ་གསུང་རྟེན་གྱི་རིགས་ཡིན་ན་འོད་དཔག་མེད་དང་། ཐུགས་རྟེན་ཡིན་ན་མི་བསྐྱོད་པ་དང་། མཆོད་རྟེན་ཡིན་ན་རྣམ་སྣང་སོགས་སུ་བསྐྱེད་ལ། དེ་ཐམས་ཅད་ཀྱི་མིག་ཏུ་གཏི་མུག་རྡོ་རྗེ་མ་སོགས་ཀྱིས་གནས་དང་སྐྱེ་མཆེད་བྱིན་གྱིས་བརླབས། རང་གི་སྙིང་ག་ནས་འོད་ཟེར་འཕྲོས་པས་རྟེན་རྙིང་པའི་ཡེ་ཤེས་པ་རང་འདྲ་བ་དང་། སངས་རྒྱས་བྱང་ཆུབ་སེམས་དཔའི་ཚོགས་བསམ་གྱིས་མི་ཁྱབ་པའི་རྣམ་པ་ཨོཾ་བཛྲ་ས་མཱ་ཛཿཞེས་པས་སྤྱན་དྲངས་ནས་མེ་ལོང་གི་ནང་དུ་བསྐྱེད་པ་ལ། ཨོཾ་བཛྲ་གཽ་རི་ཨཱ་ཀརྵ་ཡ་ཛཿསོགས་སྒོ་བ་བཞིའི་སྔགས་རྒྱ་དང་། ཛཿཧཱུྃ་བཾ་ཧོཿཞེས་པ་ཡང་ཡང་བརྗོད་པས་བསྟིམ། དེ་ལ་མཆོད་བསྟོད་གོང་ལྟར་བསྡུས་པ་བྱས་མེ་ཏོག་ཐོགས་ཏེ། ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའི་སོགས་ནས་བྱེ་བྲག་ཏུ་རྟེན་འདི་ཉིད་ལ་སྤྱན་དྲངས་པའི་ལྷ་ཚོགས་ཐམས་ཅད་ཇི་སྲིད་རྟེན་གསར་པ་ལ་སྤྱན་འདྲེན་མ་བྱས་ཀྱི་བར་དུ་བརྟན་པར་བཞུགས་སུ་གསོལ། བརྟན་པར་བཞུགས་ནས་བདག་དང་སེམས་ཅན་ཐམས་ཅད་ལ་མཆོག་དང་ཐུན་མོང་གི་དངོས་གྲུབ་ཐམས་ཅད་སྩལ་དུ་གསོལ་ཞེས་དང་། ཨོཾ་སུ་པྲ་ཏིཥྛ་སོགས་ཀྱིས་མེ་ཏོག་གཏོར་རོ། །མེ་ལོང་གི་སྟེང་འོག་མི་འཁྲུལ་པའི་མཚན་མ་བྱས་ཏེ། དར་སེར་པོས་གཡོགས་པའི་རྒྱབ་ངོས་སུ་མདུད་པ་འོང་བར་བྱས་ལ་དེའི་སྟེང་ལ་ཅ་ལ་རྒྱས་བཏབ་སྟེ། རྟེན་གསར་པའི་རབ་གནས་བྱེད་བྱེད་དུ་ཁ་མི་དབྱེ་བར་མཆོད་པ་དང་བཅས་ཏེ་དབེན་པར་གཞག་གོ །རྟེན་རྙིང་པའི་ས་རྡོ་ནས་གསར་པ་ལ་བསྲེ་བའམ་ཆུར་གནས་སྐྱེ་བོ་རྣམས་ལ་ཕན་ཕྱིར་ཆུ་ནང་དུ་བླུགས་པའམ་མཆོད་རྟེན་ལྟ་བུར་བསྐྲུན་པ་གང་རུང་བྱའོ། །རྟེན་གསར་པར་རབ་གནས་ཀྱི་ཡེ་ཤེས་པ་གཞུག་པའི་ཚེ་མེ་ལོང་ཁ་ཕྱེ་སྟེ། དེའི་ནང་དུ་བསྐྱེད་ཅིང་སྤྱན་དྲངས་པ་རྣམས་ཀྱང་རྟེན་གསར་པ་ལ་གཞུག ཆོ་ག་གཞན་རྣམས་རབ་གནས་ཀྱི་དཀྱུས་བཞིན་དུ་བྱའོ། །འདི་དག་ནི་ཀྱེ་རྡོ་རྗེ་དང་འབྲེལ་བའི་དབང་དུ་བྱས་པ་ཡིན། ཡི་དམ་གཞན་གང་ཡང་རུང་བ་དང་སྦྱར་དུ་རུང་བས། དེའི་ཚེ་མཆོད་པ་ཆུ་གཉིས་ཉེར་སྤྱོད་བཤམ་དབུལ་དང་། རིགས་ལྔའི་ལྷ་བསྐྱེད་དང་གནས་གསུམ་བྱིན་གྱིས་བརླབས་པ་སོགས་རང་རང་གི་གཞུང་ལྟར་བྱས་པས་དོན་གྲུབ་བོ། །འདིར་སྨྲས་པ། དཔལ་མཆོག་རྡོ་རྗེ་འཆང་བ་ས་སྐྱ་པའི། །ལེགས་གསུངས་དཀའ་གནས་ཚིག་གི་རྡོ་རྗེའི་རྒྱར། །སྦས་དོན་དཔྱད་གསུམ་རྣམ་དག་སོར་མོའི་རྩེས། །འགྲེལ་བྱེད་རེས་སུ་སོན་པ་བླ་མའི་དྲིན། །འདི་ཚུལ་ལེགས་པར་མ་ཤེས་སྔོན་རབས་ཀྱི། །མཁས་དང་གྲུབ་པའི་བྱིན་རླབས་མཆོད་རྟེན་གཞིག །གཉེར་གཏད་ལྷ་སྲུང་ཁྲོས་པས་ཚེ་འདིར་འཚེ། །མཚམས་མེད་ལས་ཀྱི་སླད་མར་མི་བདེར་བྱེད། །དེ་སླད་འདིས་ཀྱང་དད་སྒྲོལ་གོང་མའི་གསུང་། །སྔོ་བསངས་མེལ་ཚེའི་གཉེན་པོར་ཉིན་བྱེད་བཞིན། །སྲིད་པའི་མཁའ་དཀྱིལ་བརྟན་བྱས་དགེ་བ་ཡང་། །ཤེས་བྱ་ཐམས་ཅད་གཟིགས་པའི་རྒྱུར་བསྔོའོ། །ཞེས་རྟེན་གསར་རྙིང་ལ་བྱ་བ་ཨརྒྷའི་ཆོ་ག་མཛེས་པར་བྱེད་པའི་རྒྱན་ཞེས་བྱ་བ་འདི་ནི། དོན་དུ་གཉེར་བ་འགས་བསྐུལ་བའི་ངོར། རྗེ་བཙུན་ཨེ་ཝཾ་པ་ཆེན་པོའི་ལེགས་བཤད་ཀྱི་བདུད་རྩིས་འཚོ་བའི་བནྡེ་ཚུལ་ཁྲིམས་རིན་ཆེན་དུ་བོད་པས་ལྷུན་གྲུབ་སྟེང་གི་རྒྱལ་ཁབ་ཏུ་བྲིས་པ་དགེ་ཞིང་བཀྲ་ཤིས་པར་གྱུར་ཅིག། །། ༈ བལ་ཡུལ་མཆོད་རྟེན་ཉེ་འདབས་ནས་རྒྱལ་ཡོངས་ས་ཆེན་ཞེས་པ་ལས། སློབ་བུ་ཐ་ཤལ་པ་གུ་རུས་སྤེལ་བའོ།།

༼ཆ༽